Geen bom op die Puk gevind nieDie NWU se Potchefstroomkampus. Foto: NWU Pukke/Facebook Die Suid-Afrikaanse Polisiediens het bevestig dat hulle nie enige bom op die Potchefstroom-kampus van die Noordwes-Universiteit kon vind nie, ná ŉ bomdreigement Maandagmiddag ontvang is. Maroela Media het vroeër berig die Drakenstein-restaurant en omliggende omgewing is onmiddellik ontruim nadat die polisie die kampus in kennis gestel het van ŉ bomdreigement wat hulle ontvang het. Prof. Fika Janse van Rensburg, waarnemende kampusrektor, het op die NWU-Puk se Facebook-blad bevestig die polisie se plofstofeenheid het die gebou gevee en daar is geen bom gevind nie. “Die universiteit bedank die polisie, asook sy studente vir die besondere goeie samewerking,” het hy gesê. Johan van Zyl, woordvoerder van die universiteit, het aan Maroela Media bevestig die restaurant is veilig verklaar en nou weer oop. Corné Cloete, assistentbestuurder van die Draak, het aan die studentekoerant, Wapad, bevestig die restaurant is omstreeks 17:30 weer oopgemaak.